Likumprojekts

Grozījumi likumā "Par zemes privatizāciju lauku apvidos"

**Izdarīt** likumā "**Par zemes privatizāciju lauku apvidos"** (Latvijas Republikas Augstākās Padomes un Valdības Ziņotājs, 1992, 32., 33., 34. nr.; 1993, 18./19. nr.; Latvijas Republikas Saeimas un Ministru Kabineta Ziņotājs, 1994, 1. nr.; 1995, 2. nr.; 1996, 1., 15. nr.; 1997, 2. nr.; 2001, 22. nr.; 2003, 9. nr.; 2005, 24. nr.; 2007, 14. nr.; Latvijas Vēstnesis, 2010, 205. nr.; 2011, 65. nr.; 2013, 191. nr.; 2014, 17., 140., 228. nr.; 2017,106. nr.; 2019, 123., 235. nr.) šādus grozījumus:

1.  28. pantā:

izteikt pirmās daļas 1. punktu šādā redakcijā:

"1) Latvijas Republikas pilsoņi un citu Eiropas Savienības dalībvalstu pilsoņi, kā arī Eiropas Ekonomikas zonas valstu, Šveices Konfederācijas un Ekonomiskās sadarbības un attīstības organizācijas dalībvalstu pilsoņi;";

izteikt pirmās daļas 3. punkta ievaddaļu šādā redakcijā:

"3) Latvijas Republikā reģistrēta kapitālsabiedrība, kā arī citā Eiropas Savienības dalībvalstī vai Eiropas Ekonomikas zonas valstī, vai Šveices Konfederācijā reģistrēta kapitālsabiedrība vai Ekonomiskās sadarbības un attīstības organizācijas dalībvalstu kapitālsabiedrība, kura reģistrējusies kā nodokļu maksātājs Latvijas Republikā un:";

izteikt pirmās daļas 5. punktu šādā redakcijā:

"5) Latvijas Republikā, citā Eiropas Savienības dalībvalstī, Eiropas Ekonomikas zonas valstī, Šveices Konfederācijā vai Ekonomiskās sadarbības un attīstības organizācijas dalībvalstī reģistrēts tiesību subjekts, kas reģistrējies kā nodokļu maksātājs vai saimnieciskās darbības veicējs Latvijas Republikā un ir:

a) individuālais uzņēmums, kura īpašnieks ir šīs daļas 1. punktā minētā persona,

b) individuālais komersants, kuru reģistrējusi šīs daļas 1. punktā minētā persona,

c) kooperatīvā sabiedrība, kuras visi biedri ir šīs daļas 1., 2. un 3. punktā, kā arī šā punkta "a", "b" un "d" apakšpunktā minētie subjekti katrs atsevišķi vai vairāki kopā,

d) cits Eiropas Savienības dalībvalstī, Eiropas Ekonomikas zonas valstī, Šveices Konfederācijā vai Ekonomiskās sadarbības un attīstības organizācijas dalībvalstī reģistrēts tiesību subjekts, kas pielīdzināms šajā punktā minētajiem subjektiem;".

2.  28.1 pantā:

izteikt pirmās daļas 1. punkta "e" apakšpunktu šādā redakcijā:

"e) ir saņēmušas dokumentu par valsts valodas zināšanām vismaz atbilstoši B līmeņa 2. pakāpei, ja tās ir citu Eiropas Savienības dalībvalstu pilsoņi, Eiropas Ekonomikas zonas valstu, Šveices Konfederācijas, Ekonomiskās sadarbības un attīstības organizācijas dalībvalstu vai šā likuma 28. panta pirmās daļas 3. punkta "b" apakšpunktā minēto valstu pilsoņi, un Savienības pilsoņa reģistrācijas apliecību, ja tās ir citu Eiropas Savienības dalībvalstu, Eiropas Ekonomikas zonas valstu vai Šveices Konfederācijas pilsoņi;";

papildināt pirmās daļas 2. punktu ar "g" apakšpunktu šādā redakcijā:

"g) ir tās kapitāldaļu īpašnieks vai īpašnieki, kuri kopā pārstāv vairāk par pusi no balsstiesīgā kapitāla sabiedrībā, un visas personas, kurām ir tiesības pārstāvēt sabiedrību, ja tās nav citu Eiropas Savienības dalībvalstu, Eiropas Ekonomikas zonas valstu vai Šveices Konfederācijas pilsoņi, bet ir Ekonomiskās sadarbības un attīstības organizācijas dalībvalstu vai šā likuma 28. panta pirmās daļas 3. punkta "b" apakšpunktā minēto valstu pilsoņi, ir saņēmušas dokumentu par valsts valodas zināšanām vismaz atbilstoši B līmeņa 2. pakāpei."

Zemkopības ministrs

K. Gerhards